Israelske medier: - Gaza ble sønderbombet i natt
Israels forsvar skal i natt ha flyttet på deler av rakettskjoldet for å stoppe raketter på vei mot sentrale deler av landet. Samtidig regnet israelske bomber over 160 forskjellige mål på Gaza-stripen. Israelske medier omtaler nattens angrep som «mørbanking» av Gaza-stripen. Minst 25 palestinere er drept. Gaza er bare litt større enn Trondheim kommune og er med 1,7 millioner innbyggere et av de tettest befolkede områdene i verden. I natt har bombene regnet over innbyggerne etter at Israels statsminister Benjamin Netanyahu i går sa at «hansken er kastet» og ga forsvaret IDF klarsignal til å kjøre løpet helt ut mot Hamas. Til sammen 435 mål skal ha blitt rammet siden angrepene startet natt til tirsdag. Fra Gaza svares det med et massivt rakettangrep mot israelske mål som fortsetter på formiddagen. Ved 7.30-tiden norsk tid, gikk alarmen i Tel Aviv og i andre byer sør i Israel. Det israelske forsvarets talsmann Peter Lerner sier til The Times at flere av rakettene er av typen M-302 som oftest er produsert i Syria. I mars skal et iransk skip ha blitt stanset utenfor Gaza med blant annet denne typen raketter om bord. Situasjonen mellom Israel og Palestina har de siste ukene tilspisset seg kraftig. Det toppet seg med tenåringsrapene på begge sider i månedsskiftet juni/juli. 30. juni ble tre savnede jødiske tenåringsgutter ble funnet drept i Hebron. To dager senere ble en 16 år gammel palestinsk gutt banket opp og brent til døde. Tre jødiske tenåringer har tilstått drapet. Onsdag morgen melder det israelske forsvaret at de vil fortsette bombingen av hjemmene til sentrale Hamas-medlemmer. De skal ha forsøkt å beskytte bygningene ved å trosse advarslene fra forsvaret og gå opp på takene som levende skjold. - Dette er nytteløst. Hvis pilotene har varslet angrep på et hus, vil det bli ødelagt, sier en offiser i IDF til The Times of Israel.
To raketter er skutt ned over den israelske millionbyen Tel Aviv. Det melder forsvaret rett før klokken 08. Hamas bekrefter at fire M-75 raketter er skutt mot byen.